**Suplement i Certifikatës për kualifikimin profesional,**

**TEKNOLOGJI KIMIKE, Niveli IV në KSHK, referuar Nivelit IV të KEK**

**Individi është i aftë:**

* Të hartojë një plan efektiv biznesi në fushën e prodhimeve/shërbimeve të teknologjisë kimike, për krijimin e një biznesi të ri duke u bazuar në procedura standarde.
* Të kryejë menaxhimin e burimeve njerëzore, materiale dhe financiare gjatë veprimtarive në fushën e teknologjisë kimike.
* Të bëjë organizimin e vogël të punës dhe të hartojë plan-kërkesat për materialet kryesore dhe ndihmëse, në proceset e teknologjisë kimike .
* Të interpretojë, plotësojë dhe përgatisë dokumentacionin teknik dhe financiar që lidhet me veprimtaritë në teknologjinë kimike.
* Të zbatojë standardet kombëtare dhe ndërkombëtare të prodhimeve të teknologjisë kimike.
* Të përdorë makineritë, pajisjet, armaturat, linjat teknologjike, aparatet e matjes dhe kontrollit në njësinë prodhuese/shërbimit që menaxhon.
* Të kontrollojë e zbatojë standardet për analizat e treguesve cilësorë teknik dhe fiziko-kimik, për furnizimet (blerjet) e materialeve dhe lëndëve të para e ndihmëse.
* Të drejtojë proceset teknologjike të prodhimit të naftës dhe nënprodukteve të saj.
* Të drejtojë proceset teknologjike të prodhimit të materialeve të ndërtimit.
* Të drejtojë proceset teknologjike të prodhimit të tullave të lehtësuara silikate TLS.
* Të drejtojë proceset teknologjike të prodhimit të materialeve zjarrduruese.
* Të drejtojë proceset teknologjike të prodhimit të bojërave/llaqeve.
* Të kryejë punime të mirëmbajtjes dhe të shërbimeve në teknologjinë kimike.
* Të zbatojë legjislacionin shqiptar të sigurisë dhe mbrojtjes së shëndetit në punë si dhe plotësimin e dokumentacionit të detyrueshëm për instruktimin e punonjësve.
* Të zbatojë rregullat e sigurimit teknik dhe të mbrojtjes së mjedisit në industrinë kimike.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Teknologji Kimike”, niveli i IV në KSHK, referuar nivelit IV të KEK, e pajis individin me Certifikatën Profesionale të Nivelit dhe Suplementin përkatës të saj të këtij niveli, si teknik/menaxher i mesëm në këtë kualifikim profesional.

Ky arsimim i jep mundësi individit t’i drejtohet tregut të punës për t’u punësuar në ndërmarrje/kompani të ndryshme që ushtrojnë aktivitet në kualifikimin “Teknologji kimike”. Gjithashtu, individi mund të vetëpunësohet në kuadrin e një biznesi individual në fushën e teknologjisë kimike, si teknolog/teknik për përpunimin dhe prodhimin e naftës dhe nënprodukteve të saj, prodhimin e materialeve të ndërtimit si; materialet lidhëse (gëlqere, çimento, gips), qeramikës, bojërave, betoneve, asfalto betonet, tullave të lehtësuara silikate, si dhe të përgatitjes së kollës, finos dhe stukos, të përpunimit të letrës dhe gomës, etj. Të krijojë dhe drejtojë sipërmarrje private në sektorin e ruajtjes, kontrollit të cilësisë, të ambalazhimit, transportimit dhe tregtimit të tyre etj. Po ashtu, në varësi të kualifikimit “Teknologji Kimike” të përftuar në nivelin e III-të të KSHK, referuar nivelit III të KEK ai mund të punësohet në një biznes që operon në fushën e ndërtim-montimit, në sektorët e remontit e të mirëmbajtjes, në linjat teknologjike të përpunimit të naftës dhe nënprodukteve të saj, të prodhimit të materialeve të ndërtimit, të përpunimit të letrës etj.

Me përfundimin e këtij niveli, individi fiton diplomën e “Maturës Shtetërore Profesionale”, me mundësi për vazhdimin e studimeve pas të mesme dhe universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).